2 leerlinge, bestuurder dood in oorlaaide voertuig | Netwerk24
2 leerlinge, bestuurder dood in oorlaaide voertuig
Deur Cara-Lee Dorfling 30 Julie 2019 16:39
Twee hoërskoolleerlinge en ’n motorbestuurder is Maandagaand in ’n motorongeluk op die R408 in die Oos-Kaap dood.
Na wat verneem word, was die Toyota Avanza waarmee leerlinge van die Pakamisa Senior Secondary School in Ngcobo van die skool na hul huise vervoer is, oorlaai.
Die motor was van Ngcobo na Dutywa onderweg toe die bestuurder glo beheer verloor en die motor omgeslaan het.
Die res van die nege leerlinge wat in die motor was, is met ernstige beserings in die plaaslike All Saints-hospitaal opgeneem.
Weziwe Tikana, LUR vir veiligheid en vervoer in die provinsie, het Dinsdag in ’n verklaring haar medelye met die families van die oorledenes uitgespreek.
Ons gedagtes en gebede is met die families in hierdie moeilike tyd van rou oor hul kinders.
Volgens die departement was daar 12 insittendes in die motor, wat slegs sitplek vir sewe passasiers het.
Tikana het ’n beroep op vervoerdienste en ouers gedoen om die veiligheid van kinders bo kostebesparings én wins te plaas.
Sy het die voorval as ’n “bittere les” bestempel en gesê padveiligheid is die gesamentlike verantwoordelikheid van owerhede, vervoerdienste en ouers wat die motors kontrakteer om hul kinders te vervoer.
“Dit is hartseer en tragies dat kinders op so ’n manier dood is terwyl baie ander om hul lewe veg in die hospitaal.
“Ons gedagtes en gebede is met die families in hierdie moeilike tyd van rou oor hul kinders.”
Mali Mtima, woordvoerder vir die departement van onderwys in die Oos-Kaap, het ondanks herhaalde probeerslae nie Dinsdag gereageer op navrae rondom die vervoerreëlings van die leerlinge wat in die ongeluk betrokke was nie.
Die name van die oorledenes was nie onmiddellik bekend nie.
Meer oor: Oos-Kaap | Sterf | Motorongeluk | Bestuurder | Leerlinge
2 sterf ná dronk-bestuurder beheer verloor
Landloopatleet van Hoërskool Brandwag breek sy nek
PE-ongeluk: Zim-vlieënier kry nuwe regsman